मीणा बोले- पार्टी को लाइन तय करने में कई बार समय लग जाता है
Rajasthan BJP Minister Kirodi Lal Meena Exclusive Interview On Dainik Bhaskar. पुलवामा हमले में शहीद हुए जवान के परिवार की मांगों को लेकर राज्यसभा सांसद डॉ. किरोड़ीलाल मीणा धरने पर हैं। परीक्षाओं के पेपर लीक से लेकर तमाम मसलों पर किरोड़ीलाल लगातार राजस्थान सरकार को घेरते रहे हैं
पुलवामा हमले में शहीद हुए जवान के परिवार की मांगों को लेकर राज्यसभा सांसद डॉ. किरोड़ीलाल मीणा धरने पर हैं। परीक्षाओं के पेपर लीक से लेकर तमाम मसलों पर किरोड़ीलाल लगातार राजस्थान सरकार को घेरते रहे हैं। यह भी खास है कि उनके आंदोलनों में अक्सर उन्हीं की पार्टी के नेता दिखाई नहीं पड़ते। कुछ चुनिंदा चेहरे कभी-कभार आंदोलन में दिख जाते हैं।
इसके चलते मीणा पहले बीजेपी के प्रदेशाध्यक्ष डॉ. सतीश पूनिया पर भी सवाल उठा चुके हैं। अब उन्होंने पूर्व सीएम वसुंधरा राजे को आंदोलन में आने का न्यौता दे दिया है। राजे उनका न्यौता स्वीकार करेंगी या नहीं, यह तो वक्त बताएगा। मीणा ने खुले मंच से राजे को शहीदों की वीरांगनाओं से मिलने को कहा है। पढ़िए किस मुद्‌दे पर क्या बोले किरोड़ीलाल मीणा...
भास्कर : आप धरना और आंदोलन करते हैं मगर बीजेपी से बहुत ज्यादा समर्थन मिलता दिखता नहीं है। पिछली बार भी आपने इसे लेकर प्रदेशाध्यक्ष डाॅ. सतीश पूनिया पर सवाल उठाया था?
किरोड़ीलाल : हम विधानसभा गए थे तो तुरंत बीजेपी ने मुद्दे को उठाया था। आज भी उठाया था। 5-6 विधायक मिलकर गए हैं। पार्टी वो लाइन लेती है, उसमें समय लग जाता है कई बार। इस मामले में हम अलग नहीं। हम सब एक हैं।
भास्कर : आप आंदोलन करते हैं, मगर पूर्व मुख्यमंत्री और कई पूर्व मंत्री अभी भी सड़कों पर उतना नजर नहीं आते हैं, जितना विपक्ष का रोल होना चाहिए?
किरोड़ीलाल : ये मेरे डीएनए में है। ये मेरी बॉडी का डिफेक्टिव निर्माण है, जाे मैं इन बीमारियों में पड़ता रहता हूं। वैसे मैं इन्हें बीमारी नहीं मानता। मैं इनको सच्ची सेवा मानता हूं। अंत में ये वीरांगना मेरे पास आईं। इन लोगों को भरोसा है कि मेरे पास आएंगे तो कुछ मिलेगा।
पार्टी का ऐसे मामलों में कभी विरोध नहीं हुआ। वो बात अलग है कि एकजुट होकर लगना चाहिए। मगर 4 मार्च को पेपर लीक को लेकर युवा मोर्चा सहित सभी मोर्चे पेपर लीक को लेकर विधानसभा को घेर रहे हैं। उचित समय पर पार्टी आक्रामक होकर आंदोलन करती है।
भास्कर : पिछली बार आपने प्रदेशाध्यक्ष डॉ. सतीश पूनिया का जिक्र किया था, उनसे जो मदद की जरूरत थी वो नहीं मिली तो सिर्फ एक ही व्यक्ति क्यों और भी लोग हैं। पूर्व सीएम, पूर्व मंत्री सहित कई लोग हैं।
किरोड़ीलाल : वो एक नाम नहीं हैं। वो पार्टी के मुखिया हैं। प्रदेशाध्यक्ष हैं। मैं आज किसी दूसरे नेता को कहूं तो उनकी हैसियत पार्टी के मुखिया की नहीं है। हम हमारे प्रदेशाध्यक्ष से कहते हैं। वो युवा मोर्चा के प्रदेशाध्यक्ष को लेकर आए थे। उन्होंने कहा था कि सब जिलों में आक्रामक आंदोलन करेंगे। वो नहीं हुआ तो मैंने कह दिया था उनके लिए। तब नहीं किया पर अब कर रहे हैं ना। अब उचित समय है। 4 मार्च को तो कर रहे हैं आंदोलन।
भास्कर : पूर्व सीएम वसुंधरा राजे पिछले आपके कुछ धरने या प्रदर्शनों में शामिल होती नहीं दिखी हैं। उनको लेकर आपने कभी नहीं कहा कि वो शामिल नहीं हुईं?
किरोड़ीलाल : मैं आपके माध्यम से यह कह रहा हूं कि वीरांगनाएं बैठी हुई हैं। वसुंधरा जी इनसे आकर मिल लें तो बहुत अच्छा होगा। इनका तो मन प्रसन्न होगा ही, ये दुआएं देंगी। मुझे भी बहुत खुशी होगी अगर वसुंधरा जी आ जाती हैं तो। इससे ज्यादा तो हम कुछ कह नहीं सकता।
भास्कर : 4 मार्च को वसुंधरा राजे अपना जन्मदिन महोत्सव सालासर में मना रही हैं। उसी दिन यह आंदोलन तय कर दिया गया। आपको नहीं लगता कि विपक्ष एकता पर सवाल खड़ा करता है?
किरोड़ीलाल : जन्मदिन आपका-मेरा सबका होता है। हर व्यक्ति अपने-अपने तरीके से जन्मदिन मनाता है। जन्मदिन वसुंधरा जी 4 तारीख को सालासर में मना रही हैं। तो कौन मना कर रहा है, मनाएंगी ही। पार्टी का कार्यक्रम आ गया, तो पार्टी के कार्यकर्ता उसमें जुटेंगे। जन्मदिन अपना व्यक्तिगत कार्यक्रम है। उनके जन्मदिन का कार्यक्रम सफल हो, लेकिन उसके साथ-साथ हम यह भी कामना करते हैं कि पार्टी का कार्यक्रम भी सफल हो। इससे हमारी पार्टी में कोई डिवीजन हो, ऐसा मुझे तो लगता नहीं।
भास्कर : रीट के आपके धरने का क्या हुआ? वो आंदोलन क्या अब ठंडा पड़ गया?
किरोड़ीलाल : पेपर दर पेपर 18 पेपर लीक हो गए हैं। आंदोलन के बाद 10 इन्होंने रद्द किए। सीबीआई की जांच की मांग ये मानने को तैयार नहीं हैं। क्योंकि बड़े लोग हैं। उनपर हाथ डालें तो कांग्रेस का राज भी धराशायी हो सकता है। मछलियों को पकड़ रहे हैं, मगरमच्छ छोड़ रहे हैं। राजस्थान का मुखिया जब यह कहने लग जाए कि मेरा कोई अधिकारी या नेता शामिल नहीं है, तो एसओजी और पुलिस क्या निकालेगी। इसमें सरकार के विधायक-मंत्री इनवॉल्व हैं और सरकार उन्हें बचाएगी। इसलिए इसका एक ही विकल्प बचता है सीबीआई से जांच होनी चाहिए, पर गहलोत साहब मानने को तैयार नहीं हैं।
भास्कर : आप आंदोलन कर रहे हैं। सरकार से अबतक क्या आश्वासन मिला है?
किरोड़ीलाल : पुलवामा हमले को लेकर मंत्री-नेता विभिन्न आश्वासन दे आए थे। ये आश्वासन उनके सम्मान से जुड़े हुए थे। शहीद के गांव तक सड़क बनाना, नौकरी, प्रतिमाएं सहित कई मांगें थीं। इन मांगों को लेकर परिवार पिछले 4 साल से मंत्रियों से बराबर मिलता रहा। ये मेरे पास आए। इन्होंने कहा सीएम से मिलाओ। विधानसभा में पास नहीं बनाया और पश्चिम द्वार बंद कर दिया। पुलिस धक्का मारती हुई, वीरांगनाओं का अपमान करती हुई यहां ले आई। ये चाहती हैं कि सीएम इनसे मिलें और इनकी मांगों को पूरा करें। ये कहते हैं कि पैसे दे दिए तो पैसे से सम्मान थोड़ी मिलता है। प्रतिमाएं लग जाएं, कॉलेज-स्कूल के नामकरण हो जाएं, इससे इनको सम्मान मिलेगा। दो स्तर पर बात हुई है। गृह राज्यमंत्री राजेंद्र यादव और आरती डोगरा से, मुलाकात हुई है। हम इंतजार कर रहे हैं सीएम क्या करते हैं?
भास्कर : कुछ लोग कह रहे हैं कि देवर को नौकरी देने जैसी कई मांगे हैं जो कानूनी रूप से जायज नहीं हैं। ऐसी मांगें आप क्यों उठा रहे हैं?
किरोड़ीलाल : जब इनके पति शहीद हुए, तब इनका बच्चा डेढ़ महीने का था। इसे मेजर बनने में 17 साल और लगेंगे। ये अपना जीवन कैसे पालेगी? ये खुद ही कह रही हैं कि मेरे देवर को नौकरी दे दो तो मेरा जीवनयापन हो जाएगा। सरकार रोज नियम तब्दील करती है। शिथिलता देकर नौकरी दे सकती है, क्या दिक्कत है इसमें? इनको 50 लाख मिले तो इसमें से 26 लाख का तो स्मारक बना दिया तो पेट कैसे पालेंगे?
भास्कर : कांग्रेस सहित कई लोग ये भी सवाल उठाते हैं कि आप यहां तो इनकी मांगों को लेकर लड़ रहे हैं, मगर पुलवामा हमले को लेकर जांच जो केंद्र सरकार के स्तर पर पूरी हो जानी चाहिए थी, वो नहीं हुई। उसे लेकर आप केंद्र सरकार से कोई बात क्यों नहीं करते ?
किरोड़ीलाल : कांग्रेस तो मानती ही नहीं है। एक कांग्रेस के मंत्री आए थे। वो कह रहे थे कि ये तो शहीद ही नहीं हुए थे। ये तो एक्सीडेंट था। कांग्रेस तो यह कहती है कि एयरस्ट्राइक हुई नहीं, सर्जिकल स्ट्राइक हुई नहीं, जो कांग्रेस प्रमाण मांगती है वो तो कुछ भी कह सकती है। बाकी एनआईए ने जांच की। एनआईए ने कार पकड़ी। ऐसे नहीं कह सकते कि कुछ किया ही नहीं। इनके समय में तो कुछ भी करके चले जाते थे, ये कुछ नहीं करते थे। मोदी सरकार ने तो भीतर जाकर मारा है आतंकवादियों को और पाकिस्तान को कड़ा जवाब दिया है।
ये खबर भी पढ़ें...
कांग्रेस MLA साफिया जुबेर बोलीं- हम राम-कृष्ण के वंशज:अमीन खान बोले- भारत को सेक्युलर नहीं मानते, हिंदू राष्ट्र में भी कोई नहीं मारेगा
राजस्थान विधानसभा में बुधवार को कांग्रेस के मुस्लिम विधायकों ने बड़ी बात बोलीं। विधायक साफिया जुबेर ने खुद को और मेव समाज को राम-कृष्ण का वंशज बताया। कहा- मेव लोग अलवर,भरतपुर, नूंह और थोड़ा मथुरा में बसते हैं, जहां कृष्ण जी का जन्म हुआ था। वहीं अमीन खान ने कहा- भारत को हम सेक्युलर नहीं मानते हैं। साफिया जुबेर और अमीन खान शिक्षा विभाग की अनुदान मांगों पर बहस के दौरान बोल रहे थे। (यहां पढ़ें पूरी खबर)